Һылыу ҡыҙ Һарыш егете Яҡшығол Миңлеғоловҡа кейәүгә сыға, илле биш йыл бергә тормош кисерә улар. Береһенән-береһе тырыш, уңған һигеҙ балаға матур тәрбиә биреп, оло тормош юлына сығаралар. Ғүмерҙәре буйы “Мир” колхозында эшләйҙәр, аҙбар тултырып ҡош-ҡорт тоталар, мал-тыуар аҫрайҙар, умарталары ла була, мул, етеш тормошта йәшәйҙәр. Ата-әсәһенең тырышлығы, берҙәмлеге балаларына ла күсә. Улдары Ғәзинур, Нурфәйез, Рифҡәт нефтсе һөнәрен һайлаған. Ғәлинур ғаиләһе менән Дәүләкән районында йәшәй, Илгиз район эске эштәр бүлегендә эшләгән, ә Нуриман атай нигеҙен һыуытмай, тыуған йортта ғүмер кисерә. Ҡыҙҙары Миңленур – эшҡыуарлыҡ менән шөғөлләнә, район үҙәгендә үҙ магазиндары бар, ә Гөлназ Стәрлетамаҡта йәшәй. Һигеҙ баланың барыһы ла тормошта үҙ урынын тапҡан, матур ғаиләләр ҡороп, балалар үҫтереп, ҡайһы берҙәре хәҙер инде үҙҙәре олатай-өләсәй булып ғүмер кисерә.